พิชัย หวั่น ไวรัสโคโรน่า-กดบัตรแทนกัน ซ้ำ ศก.ไทยทรุดกว่าปีที่แล้ว 
พิชัยหวั่น ไวรัสโคโรน่า และกดบัตรแทนกัน ซ้ำเติมเศรษฐกิจไทยทรุดหนักกว่าปีที่แล้ว ชี้ อันดับคอร์รัปชันของไทยพุ่ง ยิ่งทำลายความมั่นใจ ติง รัฐบาลสิ้นคิด ผุดไอเดียแจกเงินนักท่องเที่ยวต่างชาติวันที่ 26 ม.ค. นายพิชัย นริพทะพันธุ์ อดีต รมว.พลังงาน กล่าวว่า ดัชนีคอร์รัปชันของไทยพุ่งขึ้นไปอยู่อันดับที่ 101 ถูกเวียดนามแซงขึ้นไปอันดับ 96 แสดงถึงรัฐบาลน่าจะมีคอร์รัปชันมาก ในอดีตไทยเคยอยู่อันดับที่ 76 ก่อนทรุดหนักมาหลายปีติดกัน โดยอันดับคอร์รัปชันที่สูงขึ้น จะยิ่งทำลายความมั่นใจของนักลงทุนต่างประเทศ เพราะความโปร่งใสเป็นปัจจัยหลักในการเลือกลงทุน ซึ่งการที่บริษัทญี่ปุ่นลงทุนน้อยลงจนถูกประเทศจีนแซงก็น่าจะเป็นเพราะเหตุผลนี้ด้วย ทั้งนี้รัฐบาลยังไม่ได้ตอบเรื่องบริษัทต่างประทศที่ลงทุนในไทยถูกบังคับให้บริจาคเงินเข้ามูลนิธิเพื่อสนับสนุนพรรคการเมืองว่าเป็นเรื่องจริงหรือไม่ในภาวะเศรษฐกิจที่ย่ำแย่ การส่งออกของปี 2562 ติดลบถึง 2.65% ต่ำสุดในรอบ 4 ปี และปีนี้ยังไม่มีแนวโน้มที่จะดีขึ้น แถมยังจะถูกสหรัฐฯ ตัดจีเอสพีอีก และการว่างงานพุ่งสูงขึ้น ภาวะภัยแล้ง อีกทั้งหนี้ครัวเรือนมีแนวโน้มจะพุ่งเกิน 80% แต่รัฐบาลโดย รมว.ท่องเที่ยวและกีฬา กลับคิดจะแจกเงินให้นักท่องเที่ยวต่างชาติที่มาเที่ยวประเทศไทย ในโครงการชิมช้อปใช้ อินเตอร์ โดยอ้างว่าเป็นการช่วยค่าเงินบาทแข็ง ซึ่งเป็นเรื่องที่ไม่สมเหตุสมผล และไม่เกิดประโยชน์ เป็นนโยบายคล้ายสิ้นคิด เพราะเราคาดหวังว่านักท่องเที่ยวจะมาใช้จ่ายเงินของเขาเพื่อทำให้เศรษฐกิจไทยดีขึ้น แต่กลับจะเอาเงินของเราจากผู้เสียภาษีไปให้เขาใช้ และไม่น่าจะเพิ่มการใช้จ่ายได้มาก นักท่องเที่ยวที่หวังของฟรีก็ไม่ใช่นักท่องเที่ยวที่มีรายได้สูงตามที่ไทยคาดหวังขนาดโครงการ ชิมช้อปใช้ ในประเทศที่ทำมาก็ไม่ได้ผล จีดีพีของไทยยังคงทรุดหนักต่อเนื่อง อีกทั้งไม่ได้พัฒนาขีดความสามารถในการแข่งขัน และยังถูกเวิร์ลแบงค์และไอเอ็มเอ็มตำหนิมาแล้ว โดยที่น่าห่วงคือ กระทรวงการคลัง เจ้าตำรับ ชิมช้อปใช้ ก็เห็นดีเห็นงานสนับสนุนเรื่องนี้ด้วย ซึ่งแสดงถึงแนวคิดที่คิดได้เพียงการแจกเงินเท่านั้น ซึ่งจะเท่ากับเป็นการใช้เงินอย่างสูญเปล่า แทนที่จะนำเงินดังกล่าวไปช่วยเหลือประชาชนที่กำลังยากลำบากจากภัยแล้งที่กินบริเวณกว้างอยู่ในขณะนี้ หรือแม้กระทั่งหน้ากากกันฝุ่นแทนที่รัฐบาลจะแจก แต่พลเอกประยุทธ์บอกให้ประชาชนซื้อเองแต่กลับจะแจกเงินนักท่องเที่ยวต่างชาติทั้งนี้ ถึงแม้จะแจกเงินก็อาจจะไม่เพิ่มนักท่องเที่ยวเลย แถมนักท่องเที่ยวอาจจะลดลง เพราะปัจจุบันโลกต้องเผชิญอันตรายที่เกิดจาก ไวรัสโคโรน่าสายพันธุ์ใหม่ ที่กำลังระบาดในประเทศจีน และเริ่มกระจายไปหลายประเทศ โดยรัฐบาลจีนได้สั่งควบคุมการท่องเที่ยวของประชาชนแล้ว ซึ่งจะทำให้นักท่องเที่ยวที่จะมาไทยลดลงไปอีก โดยเบื้องต้นคาดว่าไทยจะเสียหายกว่าห้าหมื่นล้านบาทแล้ว และมีแนวโน้มจะเสียหายเพิ่มขึ้นอีก อีกทั้งนักท่องเที่ยวจำนวนมากคงไม่อยากมาสูดอากาศที่เต็มไปด้วยฝุ่น PM 2.5 ที่รัฐบาลไม่ได้แก้ไขเลยมาตลอดหลายปีนี้ดังนั้นเศรษฐกิจไทยนอกจากจะย่ำแย่จากการส่งออกที่ยังไม่ฟื้น การลงทุนที่หดหาย และภัยแล้งแล้ว การท่องเที่ยวไทย ยังจะได้รับผลกระทบอย่างมากจากไวรัสโคโรน่าสายพันธุ์ใหม่นี้ อีกทั้ง งบประมาณไทยยังมีปัญหาจากการกดบัตรแทนกันของ ส.ส.ในฝั่งรัฐบาลที่เป็นการกระทำผิดอย่างชัดเจน ซึ่งจะทำให้การใช้งบประมาณต้องล่าช้าไปอีก ยิ่งซ้ำเติมเศรษฐกิจที่ย่ำแย่อยู่แล้ว จากฝีมือการบริหารที่ผิดพลาดของรัฐบาลมากว่า 5 ปี โดยจะทำให้เศรษฐกิจไทยในปีนี้อาจจะย่ำแย่ยิ่งกว่าปีที่แล้วที่ว่าทรุดหนักมากแล้วก็เป็นได้ ซึ่งเชื่อว่า พลเอกประยุทธ์ จันทร์โอชา นายกรัฐมนตรีและหัวหน้าทีมเศรษฐกิจ จะไม่มีความสามารถเพียงพอที่จะรับมือกับปัญหาได้ เพราะทุกวันนี้ยังพูดสะเปะสะปะเรื่อยเปื่อยจนหมดความน่าเขื่อถือแล้ว นายพิชัย กล่าว.
พิชัย หวั่น ไวรัสโคโรน่า และกดบัตรแทนกัน ซ้ำเติมเศรษฐกิจไทยทรุดหนักกว่าปีที่แล้ว ชี้ อันดับคอร์รัปชันของไทยพุ่ง ยิ่งทำลายความมั่นใจ ติง รัฐบาลสิ้นคิด ผุดไอเดียแจกเงินนักท่องเที่ยวต่างชาติ
ไวรัสโคโรน่าสายพันธุ์ใหม่,ไวรัสโคโรน่า,พิชัย นริพทะพันธุ์,PM 2.5,ชิมช้อปใช้,แจกเงินต่างชาติเที่ยวไทย,เศรษฐกิจทรุดหนัก,ข่าวทั่วไป